答江鄰幾
作者：韓維
朝代：宋

paragraphs: 君雖宦游者，閒適意有餘。
平居對樽酒，口誦離騷書。
援琴寫其聲，世事皆蔑如。
不知萬乘相，可易此樂無。
諸詩來不竭，若有神物輸。
予病廢學久，腹中日空虛。
苦遭大敵壓，便甘等縲俘。
清風濯我圃，竹樹相傾扶。
益之以佳雨，清凉如可斟。
聊休據梧瞑，且復带經鋤。
鳴鶑久不去，乳鵲時驚呼。
即此良自逸，安知城郭居。
此與君不淺，相望重躊躇。